- Ընդամենը 2 օր առաջ եմ վերադարձել Հռոմից, որտեղ ներկա էի աշխարհի աճպարարների միջազգային մրցույթին: Իսկ մրցույթի նախաձեռնողն ու կազմակերպիչն իտալական ամենահեղինակավոր հեռուստաալիքներից մեկն է: Նախապես ընտրվել էին տարբեր երկրներից ժամանած շուրջ 3000 աճպարարներ, որոնցից, սակայն, մրցույթին մասնակցելու հնարավորություն ստացավ միայն 110-ը: Հայաստանից հրավիրված էի ես և ներկայացնում էի հայկական կրկեսը: Մրցույթին մասնակցում էր նաև թոռնիկս` Սոս Պետրոսյան կրտսերը, ով ի ուրախություն մեզ` ստացավ գլխավոր մրցանակը: Մի հարց է սակայն ինձ մտահոգում: Երբ մեր հայրենակիցները հաջողության են հասնում ցանկացած մրցույթում, հայկական հեռուստաալիքներն անպայման ցուցադրում են դրանք: Ցանկությունս մեծ է, որ այն ևս ցուցադրվի, քանի որ իսկապես աննախադեպ միջոցառում էր: Ուրախալի է նաև այն փաստը, որ մրցույթի բացման պատիվը վերապահված էր Սոս և Վիկտորիա Պետրոսյաններին, ովքեր ներկայացրին իրենց` Գինեսի ռեկորդակիր համարը: Ի դեպ` փոքր թոռս` Տիգրանը, ևս մասնակցում էր միջոցառմանը և հատուկ մրցանակ ստացավ, սակայն մրցույթից դուրս` տարիքից ելնելով: Իսկապես շքեղ միջոցառում էր, բավական ուսանելի: Եղել եմ աշխարհի տարբեր երկրներում, մասնակցել 18 միջազգային մրցույթների, սակայն սա անհամեմատելի էր: Անձամբ ես շատ բան սովորեցի, և անշուշտ սովորածս կկիրառվի նաև մեր կրկեսում` վերաբացումից հետո: Ժյուրիի անդամները աճպարարության` աշխարհի գերաստղերն էին` Ուրի Գելլեր, Տոպազ, Ալոնսո... Չափազանց հուզիչ էր հատկապես վերջին փուլը, երբ մնացել էին Միացյալ Թագավորության ներկայացուցիչ Ստերլինգը և Սոսը: Ես, որպես պապիկ, նստել էի առաջին շարքում, և անսահման էին հուզմունքս ու հպարտությունս: Թոռնիկս նախկինում ևս գլխավոր մրցանակներ է նվաճել` Չինաստանում, Մոնտե-Կառլոյում, Փարիզում, սակայն դրանք բոլորն ընդհանուր կրկեսային մրցույթներ էին, իսկ այստեղ իրենց ուժերն էին փորձում միմիայն աճպարարները: Որպես մրցանակ` նա Լաս- Վեգասի ուղեգիր ստացավ, որտեղ մեկ ամիս շարունակ հանդես կգա իր ելույթներով` համագործակցելով տեղի շոու-բիզնեսի ներկայացուցիչների հետ: Հիշեցնեմ, որ սա փակ մրցույթ էր, հեռուստատեսային նախագիծ, որը իտալական հեռուստաալիքով եթեր կհեռարձակվի սեպտեմբերից: